Şeful interimar al DNA, Călin Nistor, a anunţat, marţi, că dosarul „Tel Drum”, în care fostul lider PSD Liviu Dragnea este pus sub acuzare din 2017 pentru constituirea unui grup infracţional, abuz în serviciu şi deturnarea de fonduri europene, va fi soluţionat până la sfârşitul acestui an.

„Săptămâna trecută, s-a pronunţat Tribunalul Teleorman, a fost respinsă acea cerere de confirmare a redeschiderii urmăririi penale, am discutat cu procurorul de caz şi şeful de secţie, sper ca într-un termen rezonabil să fie dată soluţia în acest dosar", a declarat, la sosirea la Parchetul General, şeful interimar al DNA.

Întrebat ce înseamnă termen rezonabil, Călin Nistor a replicat: „Nu ştiu. Până la sfârşitul anului sigur se va da o soluţie. Sper. Sper că va fi soluţionat cu o soluţie legală".

Pe 30 mai 2019, fostul ministru de de Interne, Carmen Dan, a fost audiată de procurorii anticorupţie în calitate de martor în dosarul „Tel Drum”. Audierea a durat mai bine de trei ore.

Faptele de care este acuzat Liviu Dragnea

În dosarul „Tel Drum”, procurorii DNA au anunţat, oficial, pe 13 noiembrie 2017 că Liviu Dragnea este urmărit penal pentru constituirea unui grup infracţional, abuz în serviciu şi infracţiuni privind deturnarea de fonduri europene, în legătură cu favorizarea companiei în privinţa acordării de contracte.

Faptele ar fi fost comise în perioada în care era preşedinte al Consiliului Judeţean Teleorman.

Procurorii au pus, în luna noiembrie, sechestru de peste 127 milioane lei (peste 27 de milioane euro) asupra bunurilor lui Liviu Dragnea. Un teren de aproape 3.000 de metri, un apartament de 80 de metri pătraţi, două maşini şi mai multe sume de bani aflate în conturile lui Liviu Dragnea sunt printre bunurile sechestrate, anchetatorii căutând şi altele care i-ar aparţine liderului PSD.